runetrust/blame-folketinget-dk huggingface dataset:
Astrid Carøe (SF), 2023-12-08:
Tak for det.
Beslutningsforslaget her lægger op til at fjerne det eksisterende krav om, at der skal være en sammenhæng mellem bibeskæftigelsen og den beskæftigelse, der danner grundlag for udlændingens opholdstilladelse, for at udlændingen kan få arbejdstilladelse til en bibeskæftigelse.
LA mener, at afskaffelsen af kravet vil gøre det lettere for udlændinge at arbejde mere, og at det vil gøre det mere attraktivt for udlændinge at komme til Danmark for at arbejde i en tid, hvor brancher oplever mangel på arbejdskraft.
Vi er i SF i udgangspunktet sympatisk indstillede over for forslag, der søger at reducere bureaukratiet og øge arbejdsudbuddet i brancher, der oplever mangel på arbejdskraft.
Vi har også været med til at indføre gældende undtagelser for f.eks. forskere og frivilligt arbejde, men det er afgørende, at det ikke medfører, at danskerne bliver udkonkurreret af deres egne jobs, eller at arbejdsvilkårene forringes.
Vi mener, at både udenlandske firmaer og lønarbejdere er velkomne i Danmark, men kun, hvis de overholder danske overenskomster og respekterer danske fagforeninger, dansk arbejdsmiljølovgivning og selvfølgelig i øvrigt betaler moms og skat.
Vi mener ikke, at konsekvenserne for de ansatte i de her jobs og for det danske arbejdsmarked generelt er tilstrækkelig belyst i det her beslutningsforslag.
Brigitte Klintskov Jerkel (KF), 2023-12-08:
Det er, fordi jeg egentlig også undrer mig lidt, for det vigtige er jo ligesom, at hovedbeskæftigelsen er i orden.
Når det så er i orden, er det så ikke okay, hvis man tager et job og netop kan hjælpe på nogle andre områder?
Det kan f.eks. være en kantine i en idrætshal eller et eller andet sted, man står i i nogle timer som en bibeskæftigelse.
For vi mangler jo arbejdskraft på mange forskellige områder.
Så længe vi har det vigtigste på plads, nemlig at hovedbeskæftigelsen er i orden, kunne man så ikke være åben over for at kigge på, at det så er i orden, at man måske også kan have nogle timer nogle andre steder, hvor man hjælper til, og hvor der mangler medarbejdere?
Sólbjørg Jakobsen (LA), 2023-12-08:
Tak, og tak til SF for at være positive, om end I ikke støtter det.
Det er nærliggende, at de folk, der er her, jo selvfølgelig også er underlagt dansk lovgivning på arbejdsmarkedet og de vilkår, der er der.
Der er jo heller ingen, der tvinges til at tage et bijob.
Det handler kun om dem, der allerede har et job.
Det er som udgangspunkt ikke folk, der står i en meget sårbar situation.
Det drejer sig kun om folk, der har lyst og evner.
Hvor er det, at SF ser forskellen på en udlænding, der er kommet hertil, og som arbejder og har lyst til at tage et ekstra job, og en dansker?
Det er en kæmpe fordel, at man kan se, at ens politisk meget forskellige standpunkter kan blive stærkere af, at man nuancerer tingene fra de forskellige fløje.
Det sætter jeg pris på.
Jeg synes, at mange af de udfordringer, der rejses, er generelle udfordringer på arbejdsmarkedet.
Det vil sige, at hvis vi tager en almindelig dansk sygeplejerske – nu har vi taget udgangspunkt i hende flere gange – der så tager et andet arbejde, så er det jo de samme udfordringer, der vil gøre sig gældende.
Ja, vi har en indsats i gang, og det kan vi godt have en dybere snak om.
Tør man sige fra, og tør man gå til nogen, hvis ikke man får det, man er berettiget til? bliver der f.eks. spurgt.
Det tror jeg er meget nemmere, hvis man arbejder på et lovligt grundlag og man ikke har lavet en mundtlig aftale i de tilfælde, hvor man ikke kan lave en skriftlig aftale, fordi man ikke må det.
Så jeg tror i hvert fald, at det hjælper, at vi ikke stiller krav, som er svære at turde fremføre.
Brigitte Klintskov Jerkel (KF), 2023-12-08:
Mange tak.
Tak til Liberal Alliance for at fremsætte det her beslutningsforslag, som jeg kan meddele Det Konservative Folkeparti støtter.
Det har vi også tidligere meldt ud i KLAR-alliancen at vi gør.
For os er det vigtige jo, at kravet i forhold til hovedbeskæftigelsen er opfyldt, og derigennem accepterer vi sammenhængen med bibeskæftigelsen.
Så har vi lidt svært ved at se et problem i det, hvis man gerne vil lave noget, der måske ikke helt er en sammenhæng i, fordi vi netop mangler arbejdskraft i Danmark.
Så det er ligesom det, der er vigtigt for os at kigge på, nemlig at Danmark mangler arbejdskraft, og forslaget her er med til at styrke international arbejdskraft, og det bidrager jo også til at imødegå vores udfordring med netop arbejdskraftmanglen inden for nogle brancher.
Som nævnt støtter vi forslaget.
Peter Skaarup (DD), 2023-12-08:
Det er jo allerede nogle i dag i den nuværende situation, der snyder, altså som er her illegalt, som arbejder i kiosker, pizzeriaer og slet ikke har arbejdstilladelse og slet ikke burde være her.
Der er også afviste asylsøgere og folk, der ikke har kunnet opfylde kravene til at komme ind som udenlandsk arbejdskraft, som er her.
Det er jo den risiko, der så kan være endnu større, end det er tilfældet i dag, og der er det jo vigtigt, at vi håndhæver de her ting og har nogle skarpe regler, der sikrer, at der er orden i sagerne på vores arbejdsmarked, ellers kan vi ikke styre det, og det er jo vigtigt af hensyn til vores samfund.
Jeg støtter mig – helt usædvanligt – meget op ad det, som ministeren siger, og der blev sagt, og det synes jeg lyder sagligt, at der er en tendens til, at nogle prøver på at smyge sig uden om det, der egentlig er intentionen med de regler, vi har, også omkring udenlandsk arbejdskraft.
Derfor er man nødt til at være på nogenlunde sikker grund, og når det nu kun handler om meget få, skal man nok finde et andet område at arbejde med, hvis man skal have mere udenlandsk arbejdskraft til Danmark.
Det er vi bestemt ikke afvisende over for vi kan få, men det skal være på en måde, hvor vi kan styre det.
Sólbjørg Jakobsen (LA), 2023-12-08:
Jeg kan hilse og sige, at Liberal Alliance også deler ambitionen om at fastholde den stramme udlændingepolitik.
Jeg vil bare lige kommentere noget.
Der er ikke nogen der skal det; det er blot en mulighed.
Så med hensyn til den her fare for, at de ville kunne noget helt farligt, bekymrer det mig, at man ikke har den bekymring i forhold til danskerne.
For alle danskere, der har en hovedbeskæftigelse, kan også tage en bibeskæftigelse efter de samme regler i Danmark.
Så jeg er bare i tvivl om, hvor man forventer der sker det her helt forfærdelige.
Der er ikke nogen, der skal det, det er folk, der allerede er kommet.
Hvor er problemet?
Sólbjørg Jakobsen (LA), 2023-12-08:
En måde, hvorpå man kan styre det, siger ordføreren.
De fleste forbud medfører faktisk tit, at tingene alligevel sker, for man kan ikke styre det, fordi man nemlig smyger sig udenom.
Jeg siger ikke, der ikke er ting, vi skal være opmærksomme på.
Jeg tror, at hvis situationen havde været omvendt, at vi ikke havde sådan et krav, og vi lige pludselig ville indføre det, ville man måske stå og sige, at så vil der bare være nogen, der bliver ansat uden en ansættelseskontrakt, og uden at der var penge, vi kunne se.
I forhold til mørketallet for, hvor mange der er, tror jeg, at der er mange, der ikke søger, fordi de ved, at de selvfølgelig ikke kan få det.
Men tak for tankerne.
Mohammad Rona (M), 2023-12-08:
Det er helt fint, at I læste resten af aftalen, og det er rigtigt nok, at det gør, at man så kan få måske 100 ekstra til Danmark om året.
Det er altså ikke det, der batter.
Der er ikke noget i det her, som jeg synes er underligt eller forkert eller noget i den stil.
Jeg synes bare, det er vigtigt for mig at understrege, at jeg gerne vil dykke til bunds i, hvad det egentlig betyder, og hvad det giver i arbejdsudbud.
Victoria Velasquez (EL), 2023-12-08:
Det er jo oplagt et spørgsmål, vi kunne stille til ministeren.
Altså, tror man, at den her ændring i lovgivningen vil gøre noget i forhold til arbejde, der lige nu udføres sort?
Der er man ikke beskyttet af lovgivningen og andre ting, hvis der eksempelvis er en arbejdsulykke og det arbejde, man udfører, er sort.
Så er man virkelig på ferskenen; jeg ved slet ikke, om man må sige det andet ord her fra talerstolen.
Det kunne være et oplagt spørgsmål at stille ministeren.
Jeg har ikke nogen fornemmelse af, om der er et problem med sort arbejde inden for det her område, men det vil jeg i hvert fald opfordre til at man spørger om for at få belyst.
Sólbjørg Jakobsen (LA), 2023-12-08:
Jeg vil gerne lige stille et spørgsmål til det andet, ordføreren kom ind på, altså det her om bibeskæftigelse.
Hører jeg ordføreren være åben for, at man måske så ikke kun kigger på, hvad der står på det konkrete ansættelsesbevis for den her konkrete person, men at man på samme måde, som da vi lukkede dem ind, kigger på, hvad der er mangel på?
Mohammad Rona (M), 2023-12-08:
Nu handler debatten i dag om arbejdskraft og beskæftigelse og ikke særlig meget om Alis pizzeria og alt muligt andet, som jeg ved at ordføreren elsker at nævne.
Men jeg vil sådan set bare lige spørge Dansk Folkeparti: Altså, vi mangler jo 90.000 medarbejdere rundtomkring i landet frem mod 2030, så hvad er Dansk Folkepartis bud på, hvordan vi løser manglen på arbejdskraft i Danmark?
Sólbjørg Jakobsen (LA), 2023-12-08:
Det er altid så sjovt at høre, hvordan andre partier synes man skal føre sit eget parti.
Men den lader vi ligge.
Det er altid nemt at kloge sig på andres vegne.
Nu er det sådan, at det her forslag ikke ændrer på, hvem der kommer hertil, og det er ikke tre personer om året.
Hvis du gerne vil op til Månen, hr. Mikkel Bjørn, har du så lyst til at sende en ansøgning, og forventer du så, at du kommer op til Månen?
Det er der ikke mange der gør, fordi man ved, man ikke opfylder betingelserne.
Ordføreren har nok ikke den uddannelse, der skal til.
Derfor er det bare ikke et relevant argument, synes jeg.
Mikkel Bjørn (DF), 2023-12-08:
Det kommer formentlig an på, hvor man arbejder.
Altså, jeg kunne forestille mig, at arbejder man i den lokale pizzabiks, hvor ens fætter i øvrigt også er islamist i fritiden, så kunne det måske godt udgøre et problem.
Det skal jeg ikke kunne sige.
Men grundlæggende set
ønsker vi i Dansk Folkeparti bare en stram udlændingepolitik, og derfor ønsker vi ikke at lempe eller gøre det mere attraktivt for udlændinge at søge mod Danmark og søge arbejde i Danmark.
Tværtimod har vi kolossale problemer, og det er derfor, at det undrer mig, at Liberal Alliance vælger at bruge kræfter og ressourcer på et beslutningsforslag, der, som ministeren selv nævner, vedrører tre udlændinge om året eller sådan noget.
Altså, vi har kolossale problemer med ghettodannelser og kriminalitet, og jeg ved ikke hvad.
Det bruger Liberal Alliance bare ikke supermeget kraft på her i Folketinget; det er meget økonomi, og så er det nu noget med nogle lempelser i forhold til beskæftigelse for udlændinge.
Sólbjørg Jakobsen (LA), 2023-12-08:
Ordføreren spørger afslutningsvis om, om man vil kunne søge og så koble det sammen.
Så er det ikke et bijob længere; så er det en del af hovedbeskæftigelsen.
Opholdstilladelsen vil stadig være afhængig af, at du opfylder kravet, uanset om du tager det her bijob eller ej.
Det er bare for at opklare den del.
Og der er jo ingen, der skal arbejde mere.
DF slår sig op på at have en meget stram udlændingepolitik, og jeg synes langt hen ad vejen, at vi er enige med DF – ikke altid, men tit og ofte.
Vi hører fra venstrefløjen i dag, at der er bekymring for, at vores udenlandske arbejdstagere kommer til at bevæge sig ud i andre dele af det danske arbejdsmarked, hvor danskerne færdes hver evig eneste dag.
Deler Dansk Folkeparti den bekymring om, at det ville være farligt for udlændinge at bevæge sig ud på det danske arbejdsmarked, hvor danskerne arbejder hver dag?
Mikkel Bjørn (DF), 2023-12-08:
»Det er dog vigtigt for forslagsstillerne at understrege, at forslagsstillerne fortsat ønsker en stram udlændingepolitik og en stærk kontrol med indvandringen.«
Sådan afsluttes det her beslutningsforslag.
Det er bare lige for at præcisere, at Liberal Alliance altså er for en stram udlændingepolitik.
Så langt er vi i Dansk Folkeparti så afgjort enige.
Men hvad er så en stram udlændingepolitik for Liberal Alliance?
Det er måske ikke helt det samme som for Dansk Folkeparti.
For en del partier herinde på Christiansborg er det en stram udlændingepolitik, hvis det eneste, vi kræver af udlændinge, er, at de arbejder og ikke begår kriminalitet.
For Dansk Folkeparti er en stram udlændingepolitik meget, meget mere end det.
For os er man ikke dansker, hvis man som en af mine egne undervisere i gymnasiet f.eks. nægter at give sine kvindelige studenter hånden, når de er til eksamen.
Og det gælder, selv om man tjener en høj løn som gymnasielærer eller lever som lovlydig borger.
Vi må ikke glemme, at Danmarks styrke ligger i vores kulturelle sammenhæng og sociale strukturer formet af århundreder med fælles historier og værdier.
Vi er enige med forslagsstillerne i, at det her beslutningsforslag, selv hvis det bliver vedtaget, ikke ville rykke det store i dansk udlændingepolitik.
Netop derfor burde man måske også i stedet bruge kræfterne på nogle forslag, der vil bidrage til at løse de kolossale problemer, vi har som følge af særlig regeringspartiernes udlændingepolitiske svigt gennem en lang årrække: bandeproblemer, ghettodannelser, voldtægter, overfald, utryghed og terror.
For os er det ikke rigide krav til udlændinges beskæftigelse, der udgør et problem i dansk udlændingepolitik, men derimod en naiv mangel på forståelse for betydningen af den underliggende kultur og samhørighed, der er essentiel for vores samfunds overlevelse.
En sand stram udlændingepolitik skal ikke kun regulere antallet af indvandrere, men også sikre, at de, der kommer ind, kan og vil bidrage positivt til vores samfunds sammenhængskraft.
Vores politik skal være som en vagtpost, der beskytter Danmarks unikke karakter og sikrer, at vi ikke mister vores identitet i teknokratiske logikker om arbejdsudbud og ideologiske forhåbninger om, at mennesker bliver danske, bare fordi de er i arbejde.
Der er jeg så nysgerrig på, om det egentlig er forslagsstillernes tanke, at hvis man f.eks. gerne vil komme her og ens hovedbeskæftigelse giver 300.000 kr. årligt og ens bibeskæftigelse giver 165.000 kr. årligt, så vil man kunne opnå ophold nu, fordi beløbet tilsammen giver det, som beløbsgrænsen tilsiger.
Eller skal man stadigvæk med hovedbeskæftigelsen opnå beløbsgrænsen, og så kan man så ved siden af bijobbet tjene noget mere end det?
Det er jeg lidt nysgerrig på.
Jeg synes, at der er nogle spørgsmål, der hænger i luften med det her beslutningsforslag, og vi kan som udgangspunkt ikke støtte det.
Vi ønsker i Dansk Folkeparti ikke at lette vilkårene for udlændinges tilgang til Danmark eller for den sags skyld gøre det mere fordelagtigt eller attraktivt at søge hertil.
Tak for ordet.
Victoria Velasquez (EL), 2023-12-08:
Jeg synes helt klart, der er nogle regler i dag, som simpelt hen ikke giver mening, og det er vi i Enhedslisten altid klar på at kigge på.
Jeg har så også mine forbehold, og jeg har de her forskellige fokus på værn, f.eks. inden for hotel- og restaurationsbranchen.
Der har vi set, at der bare på 1 år er blevet ansøgt om, at 1.600 elever kunne starte på en elevplads, og at 1.000 af de elevpladser er blevet opsagt.
Så der er nogle problemer i forhold til branchen, som jeg synes vi skal kigge på, og som også er med til at gøre, at jeg bliver bekymret for at åbne op for mere udenlandsk arbejdskraft.
Mohammad Rona (M), 2023-12-08:
Muligvis.
Sólbjørg Jakobsen (LA), 2023-12-08:
Ville Moderaterne støtte det her forslag, hvis Moderaterne ikke sad i regering?
Mohammad Rona (M), 2023-12-08:
Tak for ordet.
Og tusind tak til Liberal Alliance for at fremsætte det her beslutningsforslag, et forslag, der skal gøre det nemmere for udlændinge at bidrage endnu mere til det danske arbejdsmarked og måske udleve en hobby eller to ved at spille i et band, arbejde i et køkken eller være omviser i et museum en weekend, selv om det ligger langt fra det, man arbejder med til daglig.
Det mener vi i Moderaterne der skal være plads til, især når det er til gavn for Danmark og det danske arbejdsmarked.
Men jeg er også klar over, at regler tit er opstået af en grund, og at der har været en årsag til, at man har valgt at indføre det her krav.
Derfor kan vi i dag ikke støtte forslaget, selv om vi synes, forslaget er spændende, og det skyldes, at det for os er vigtigt, at det her bliver undersøgt til bunds, altså om det er den bedste metode at fjerne kravet helt eller noget helt andet.
Jeg synes, det er vigtigt, at dem, der kommer til Danmark, bidrager, også selv om det ligger langt væk fra deres hovedbeskæftigelse.
Vi vil i Moderaterne kort sagt gerne undgå utilsigtede konsekvenser og finde de helt rigtige løsninger for at komme bureaukratiet i forhold til udenlandsk arbejdskraft til livs.
Sólbjørg Jakobsen (LA), 2023-12-08:
Det er virkelig påfaldende, at der er et parti, der nærmest har oprettet sig selv for at skulle fjerne tidsler i lovgivningen.
Der er ikke rigtig nogen gode begrundelser her.
Jeg vil alligevel takke for modtagelsen og håbe, at vi kan fortsætte med så at finde ud af det.
Så jeg håber, at vi bare fortsat måske kan grave lidt dybere i, hvad der ville ske, hvis folk kunne det samme, som alle danskere kunne, og at der så på sigt måske kan laves en lovændring.
Astrid Carøe (SF), 2023-12-08:
Det er i orden, at Liberal Alliance ikke har sluppet den endnu, men for os er det vigtigt, at vi ikke skaber et A- og et B-hold.
Man kan sagtens have en hovedbeskæftigelse og have fået tilladelse til det og så samtidig have et bijob, f.eks. som sygeplejersken, vi hørte om tidligere, som tager et bijob i restaurationsbranchen, hvor der er mindre organisering.
Sólbjørg Jakobsen (LA), 2023-12-08:
Vi snakker om folk, der har en hovedbeskæftigelse.
Vi snakker ikke om studerende.
Gad vide, hvad han laver?
Han plejer også at være til at snakke med, så mon ikke, vi kan komme mere til bunds i det?
Jeg glæder mig i hvert fald til at fortsætte med at arbejde med det her.
Jeg synes ikke, at man er helt afvisende, og jeg hører heller ikke helt overbevisende argumenter imod.
Så jeg tror ikke, at Liberal Alliance har sluppet den helt endnu.
Kim Edberg Andersen (NB), 2023-12-08:
Jeg stod lige og håbede på, at der blev udskrevet valg af Mohammad Rona her op til jul, men det gjorde der så ikke.
Det ville ellers være en god julegave.
Den tager vi gerne.
For virkeligheden er jo, at det her er et ret godt forslag.
Det var nemlig, fordi vi også læste resten af aftalen, og så tænkte vi: Arh, det er alligevel meget typisk.
Det der med, at vi får lidt flere hertil, kan man godt i Moderaterne, men når man så får dem hertil og folk rigtig gerne vil integrere sig og arbejde meget og der findes arbejde til dem, hvorfor er Moderaterne så imod?
Astrid Carøe (SF), 2023-12-08:
Nu er jeg jo ikke ordfører på det her område.
Det er vores beskæftigelsesordfører Karsten Hønge, som i dag har forpligtelser andetsteds.
Så det kan godt være, spørgeren skal rette spørgsmålet til den ordfører.
Umiddelbart synes jeg jo faktisk, at ministerens eksempel med de studerende, der kommer hertil og arbejder under rigtig dårlige arbejdsvilkår, f.eks. i restaurationsbranchen, mens de er studerende, er et godt eksempel på, at selv om vi har nogle regler i Danmark, er der altså nogle i de her uorganiserede brancher, der, når de kommer hertil, ikke er klar over, hvad deres rettigheder er, og hvad deres muligheder er for at organisere sig i fagbevægelsen osv., hvilket så resulterer i løntrykkeri.
Det er vi også bekymrede for i forhold til de her bibeskæftigelser, hvis man ikke holder lidt hånd i hanke med det.
Men når det så er sagt, er vi jo, som jeg sagde, åbne for at kigge på, om der er nogle regler, der er ugennemsigtige.
Kim Edberg Andersen (NB), 2023-12-08:
Tak for det.
Personligt blev jeg jo glad, da jeg så, at SF havde skiftet ordfører på området, og det tænkte jeg var et klart skridt fremad for SF, og jeg ser frem til samarbejdet med den nye ordfører.
Jeg hører faktisk også, at SF er positive over for det der med, at man kan arbejde mere, og at de har de her bekymringer for løntrykkeri, og dem deler jeg.
Det er jo ikke, fordi det her skal være en vej til at gøre arbejdsmarkedet dårligere for de danskere og de andre, der arbejder på det.
Så den bekymring deler jeg, og det, at man er opmærksom på, at det selvfølgelig skal være på danske vilkår.
Men jeg vil bare godt gå tilbage og høre ordføreren om noget.
For nu sagde Venstres ordfører, at man kun måtte arbejde inden for positivlisten, men jeg er jo jord- og betonarbejder, og vi har f.eks. også anlægsgartnere, og de er på positivlisten. Så ville SF, hvis en sygeplejerske kommer hertil, som først har været uddannet anlægsgartner, og som, sådan som Venstre ønsker det, arbejder på fuld tid som sygeplejerske, så blodet springer, men som f.eks. derefter også havde lyst til at være anlægsgartner på deltid,
så have et problem med det, hvis det var på ordentlige vilkår?
Astrid Carøe (SF), 2023-12-08:
Selv om Kim Edberg Andersen blev glad over, at SF potentielt havde skiftet beskæftigelsesordfører, så må jeg jo bare skuffe Kim Edberg Andersen og sige, at det har vi ikke.
Mohammad Rona (M), 2023-12-08:
Først og fremmest ville jeg ønske, at jeg kunne give hr. Kim Edberg Andersen en rigtig god julegave på et eller andet tidspunkt.
Det kommer jeg jo nok også til, tror jeg, nu, hvor vi er i samme kreds.
Så glæd dig til det.
Nej, jeg synes faktisk, at jeg sådan set var ret klar i min ordførertale.
Jeg synes, det her er et godt forslag, og jeg synes, vi skal prøve at se, om vi kan arbejde videre med det og dykke ned i det.
Vi kan altid grave dybere, i forhold til hvordan vi kan skabe mere velstand i Danmark og hvordan vi kan få folk til at arbejde endnu mere, altså dem, der gerne vil det.
Det har jeg sådan set ikke noget imod.
Men det med, at vi er skabt for at fjerne tidsler i udlændingepolitikken, har spørgeren sådan set fuldstændig ret i.
Vi har lige indgået en aftale i forhold til familiesammenføring, hvor vi gør det nemmere for udlandsdanskere at komme til Danmark for at arbejde, og der er LA desværre ikke med.
Kim Edberg Andersen (NB), 2023-12-08:
Tak for det.
Det er jo sådan en rigtig moderat tale: Vi vil det hele, vi vil bare ikke lige gøre noget ved det.
Det er med de sorte briller, men det er jo snart jul, så jeg tager de positive briller på og siger, at det bare er, fordi det kom bag på Moderaterne, at det nærmest kun var dem, som var problemstillingen – og måske Venstre.
Så har jeg jo et løsningsforslag.
For hvis nogen nu kommer hertil som vvs-montør, hvilket er på positivlisten, og har lyst til at være deltidspræst, for det er også på positivlisten, så kan man jo starte med det og få Venstre lokket med ind i folden.
For jeg kan næsten forstå, at Socialdemokraterne gerne vil og Moderaterne rigtig gerne vil.
De eneste, der var sådan lidt negative, var Venstre.
Så kan det ikke være en løsning?
Jeg er jo løsningsorienteret, jeg vil gerne have noget politik igennem, og jeg tror faktisk også, at Liberal Alliance vil gå med til det, hvis I skriver regeringen på som afsender i stedet for Liberal Alliance.
For det, der bliver sagt, giver ingen mening, ganske enkelt.
Det giver simpelt hen ingen mening, at man slår sig op på gerne at ville have mennesker hertil, og at de skal arbejde og integrere sig, og når der så kommer et supergodt forslag om dem, der har lyst til at arbejde mere end 37 timer, så kan man ikke stemme det igennem, for det er ret problematisk, og de der tre ansøgninger er altså for voldsomt til, at man kan håndtere det.
Kan ordføreren ikke lige fortælle mig, om man har tænkt sig at gøre noget ved det her?
Mohammad Rona (M), 2023-12-08:
Ja, hundrede procent – især den sidste del er jeg sådan set hundrede procent enig i, altså at det jo også godt kan have en positiv effekt på integrationen på længere sigt.
Helene Liliendahl Brydensholt (ALT), 2023-12-08:
Man kunne jo godt forestille sig, at folk ikke søger en ordning, som de ved de vil få afslag på.
Så hvis man nu gjorde det muligt, kunne det være, der var nogle flere, der tog sig en bibeskæftigelse ved siden af deres hovedbeskæftigelse, som de har opholdstilladelse på.
Det kan også være, at man bliver en større del af fællesskabet og får en større vennekreds, hvis man så ender med at blive i Danmark.
Det er jo også værd at tage med.